CELEX: 32020R1794
Language: da
Date: 2020-09-16 00:00:00
Title: Kommissionens delegerede forordning (EU) 2020/1794 af 16. september 2020 om ændring af del I i bilag II til Europa-Parlamentets og Rådets forordning (EU) 2018/848 for så vidt angår anvendelsen af omlægningsplanteformeringsmateriale og ikkeøkologisk planteformeringsmateriale (EØS-relevant tekst)

1.12.2020   
               
               
                  DA
               
               
                  Den Europæiske Unions Tidende
               
               
                  L 402/23
               
            
         KOMMISSIONENS DELEGEREDE FORORDNING (EU) 2020/1794
         af 16. september 2020
         om ændring af del I i bilag II til Europa-Parlamentets og Rådets forordning (EU) 2018/848 for så vidt angår anvendelsen af omlægningsplanteformeringsmateriale og ikkeøkologisk planteformeringsmateriale
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 (1), særlig artikel 12, stk. 2, litra b), og
         ud fra følgende betragtninger:
         
                     (1)
                  
                  
                     Forordning (EU) 2018/848, særlig del I i bilag II, fastsætter visse krav med hensyn til anvendelsen af omlægningsplanteformeringsmateriale og ikkeøkologisk planteformeringsmateriale.
                  
               
                     (2)
                  
                  
                     Med henblik på udfasningen af undtagelserne fra anvendelsen af økologisk planteformeringsmateriale, jf. artikel 53 i forordning (EU) 2018/848, er det vigtigt at øge produktionen og markedsføringen af økologisk planteformeringsmateriale og omlægningsplanteformeringsmateriale.
                  
               
                     (3)
                  
                  
                     I henhold til artikel 10, stk. 4, i forordning (EU) 2018/848 kan planteformeringsmateriale markedsføres som »omlægningsprodukter«, forudsat at der har været en omlægningsperiode på mindst 12 måneder. I henhold til artikel 26, stk. 1, i forordning (EU) 2018/848 skal medlemsstaterne sikre, at der oprettes en regelmæssigt ajourført database til registrering af det økologiske planteformeringsmateriale og omlægningsplanteformeringsmaterialet, undtagen småplanter, men inklusive læggekartofler, der er til rådighed på deres område. I henhold til artikel 26, stk. 2, skal medlemsstaterne indføre systemer, der giver erhvervsdrivende, som afsætter økologisk planteformeringsmateriale eller omlægningsplanteformeringsmateriale, og som kan levere det i tilstrækkelige mængder og inden for et rimeligt tidsrum, mulighed for, sammen med deres navne og kontaktoplysninger, på frivillig basis og vederlagsfrit at offentliggøre oplysninger om det økologiske planteformeringsmateriale og omlægningsplanteformeringsmaterialet såsom planteformeringsmateriale af økologisk heterogent materiale eller af økologiske sorter, der er egnet til økologisk produktion, undtagen småplanter, men inklusive læggekartofler, som er til rådighed med materialets mængde i vægt og den tid på året, hvor det er til rådighed. I henhold til artikel 26, stk. 5, kan medlemsstaterne imidlertid vedblive med at anvende allerede eksisterende relevante informationssystemer.
                  
               
                     (4)
                  
                  
                     Når økologisk planteformeringsmateriale ikke er tilgængeligt i tilstrækkeligt omfang, og en sådan utilgængelighed er dokumenteret ved hjælp af registreringer indsamlet i ovennævnte database og systemer, er det derfor vigtigt, at man prioriterer anvendelsen af omlægningsplanteformeringsmateriale over ikkeøkologisk planteformeringsmateriale. Desuden bør det i overensstemmelse med artikel 6, litra i), i forordning (EU) 2018/848 være tilladt at anvende egenproduceret økologisk planteformeringsmateriale og omlægningsplanteformeringsmateriale.
                  
               
                     (5)
                  
                  
                     Under hensyntagen til de nuværende divergerende praksisser i medlemsstaterne er det også særlig vigtigt at harmonisere de specifikke kriterier og betingelser for udstedelse af tilladelser til at anvende ikkeøkologisk planteformeringsmateriale, hvis økologisk planteformeringsmateriale og omlægningsplanteformeringsmateriale ikke er tilgængeligt i tilstrækkelig kvalitet eller mængde. En sådan harmonisering skulle gøre det muligt at undgå potentiel illoyal konkurrence inden for økologisk produktion og sikre, at visse sikkerhedsbestemmelser anvendes på planteformeringsmateriale, og i tilfælde af foreskrevne plantesundhedsbehandlinger bør det, hvor det er relevant, være omfattet af en omlægningsperiode for parcellen, jf. del I, punkt 1.7.3 og 1.7.4, i bilag II til forordning (EU) 2018/848.
                  
               
                     (6)
                  
                  
                     På trods af de bestræbelser, som gøres af de erhvervsdrivende, der beskæftiger sig med produktion af økologisk planteformeringsmateriale, er der stadig mange arter, underarter og sorter, for hvilke økologisk planteformeringsmateriale og omlægningsplanteformeringsmateriale ikke er til rådighed, og for hvilke det er nødvendigt at forenkle tilladelsesproceduren ved at mindske den administrative byrde uden at skade produkternes økologiske egenskaber. For at reducere antallet af anmodninger om individuelle tilladelser bør der derfor fastsættes årlige nationale generelle tilladelser for arter, underarter eller sorter på visse betingelser og vedtages nationale lister over arter eller underarter, for hvilke egnede sorter af økologisk planteformeringsmateriale og omlægningsplanteformeringsmateriale er tilgængelige i tilstrækkelig mængde. Denne tilgang skulle gøre det muligt at begrænse anvendelsen af individuelle tilladelser. Desuden indeholder disse nationale lister relevante oplysninger, som forventes at øge kendskabet og sikkerheden inden for sektoren for økologisk planteformeringsmateriale og dermed lette den videre udvikling både inden for denne meget specialiserede produktionssektor og inden for anvendelsen af økologisk planteformeringsmateriale.
                  
               
                     (7)
                  
                  
                     Del I i bilag II til forordning (EU) 2018/848 bør derfor ændres.
                  
               
                     (8)
                  
                  
                     Af hensyn til klarheden og retssikkerheden bør nærværende forordning anvendes fra den dag, hvor forordning (EU) 2018/848 finder anvendelse —
                  
               VEDTAGET DENNE FORORDNING:
         
            Artikel 1
            Del I i bilag II til forordning (EU) 2018/848 ændres som anført i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra 1. januar 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. september 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 150 af 14.6.2018, s. 1.
      
      
         
            BILAG
            I del I i bilag II til forordning (EU) 2018/848 foretages følgende ændringer:
            
                        (1)
                     
                     
                        Punkt 1.8.5.1 til 1.8.5.5 affattes således:
                        
                                    »1.8.5.1.
                                 
                                 
                                    Hvis de data, der er indsamlet i den database, der er omhandlet i artikel 26, stk. 1, eller det system, der er omhandlet i artikel 26, stk. 2, litra a), viser, at en erhvervsdrivendes kvalitative eller kvantitative behov for relevant økologisk planteformeringsmateriale ikke er opfyldt, kan den erhvervsdrivende uanset punkt 1.8.1 anvende omlægningsplanteformeringsmateriale i overensstemmelse med artikel 10, stk. 4, andet afsnit, litra a).
                                    Hvis økologisk planteformeringsmateriale og omlægningsplanteformeringsmateriale ikke er tilgængeligt i tilstrækkelig kvalitet eller mængde til at opfylde den erhvervsdrivendes behov, kan de kompetente myndigheder give tilladelse til anvendelse af ikkeøkologisk planteformeringsmateriale, på de betingelser, der er fastsat i punkt 1.8.5.3 til 1.8.5.7.
                                    En sådan individuel tilladelse udstedes kun i følgende tilfælde:
                                    
                                                a)
                                             
                                             
                                                hvis der ikke er registreret nogen sort af de arter, som den erhvervsdrivende ønsker at anvende, i den database, der er omhandlet i artikel 26, stk. 1, eller det system, der er omhandlet i artikel 26, stk. 2, litra a)
                                             
                                          
                                                b)
                                             
                                             
                                                hvis ingen leverandører, dvs. en erhvervsdrivende, som markedsfører planteformeringsmateriale, er i stand til at levere det relevante økologiske planteformeringsmateriale eller omlægningsplanteformeringsmateriale i tide til såning eller plantning i situationer, hvor brugeren har bestilt planteformeringsmaterialet i rimelig tid for at muliggøre tilberedning og levering af økologisk planteformeringsmateriale eller omlægningsplanteformeringsmateriale
                                             
                                          
                                                c)
                                             
                                             
                                                hvis den sort, som den erhvervsdrivende ønsker at anvende, ikke er registreret som økologisk planteformeringsmateriale eller omlægningsplanteformeringsmateriale i den database, der er omhandlet i artikel 26, stk. 1, eller det system, der er omhandlet i artikel 26, stk. 2, litra a), og den erhvervsdrivende kan godtgøre, at ingen af de registrerede alternativer inden for samme art er egnede navnlig hvad angår de agronomiske og pedoklimatiske forhold og de teknologiske egenskaber, der er nødvendige for produktionen, og at tilladelsen derfor er af afgørende betydning for vedkommendes produktion
                                             
                                          
                                                d)
                                             
                                             
                                                hvis det kan begrundes med, at materialet skal anvendes i forbindelse med forskning, test som led i små markforsøg, sortsbevarelse eller produktudvikling, og er godkendt af den kompetente myndighed i den pågældende medlemsstat.
                                             
                                          Før den erhvervsdrivende anmoder om en sådan tilladelse, skal vedkommende konsultere den database, der er omhandlet i artikel 26, stk. 1, eller det system, der er omhandlet i artikel 26, stk. 2, litra a), for at fastslå, om det relevante økologiske planteformeringsmateriale eller omlægningsplanteformeringsmateriale er tilgængeligt, og om vedkommendes anmodning således er berettiget.
                                    Hvis det sker i overensstemmelse med artikel 6, litra i), kan de erhvervsdrivende anvende både økologisk planteformeringsmateriale og omlægningsplanteformeringsmateriale fra deres egen bedrift uanset den kvalitative og kvantitative tilgængelighed ifølge den database, der er omhandlet i artikel 26, stk. 1, eller det system, der er omhandlet i artikel 26, stk. 2, litra a).
                                 
                              
                                    1.8.5.2
                                 
                                 
                                    Uanset punkt 1.8.1 kan erhvervsdrivende i tredjelande anvende omlægningsplanteformeringsmateriale i overensstemmelse med artikel 10, stk. 4, andet afsnit, litra a), når det kan godtgøres, at økologisk planteformeringsmateriale ikke er tilgængeligt i tilstrækkelig kvalitet eller mængde på det tredjelands område, hvor den erhvervsdrivende er beliggende.
                                    Uden at det berører de relevante nationale regler, kan erhvervsdrivende i tredjelande anvende både økologisk planteformeringsmateriale og omlægningsplanteformeringsmateriale fra deres egen bedrift.
                                    Kontrolmyndigheder eller kontrolorganer, der er anerkendt i henhold til artikel 46, stk. 1, kan tillade, at erhvervsdrivende i tredjelande anvender ikkeøkologisk planteformeringsmateriale i en økologisk produktionsenhed, når økologisk planteformeringsmateriale eller omlægningsplanteformeringsmateriale ikke er tilgængeligt i tilstrækkelig kvalitet eller mængde på det tredjelands område, hvor den erhvervsdrivende er beliggende, på de betingelser, der er fastsat i punkt 1. 8.5.3, 1.8.5.4 og 1. 8.5.5.
                                 
                              
                                    1.8.5.3
                                 
                                 
                                    Ikkeøkologisk planteformeringsmateriale må efter høsten ikke behandles med andre plantebeskyttelsesmidler end dem, der er godkendt til behandlingen af planteformeringsmateriale i overensstemmelse med artikel 24, stk. 1, medmindre den berørte medlemsstats kompetente myndigheder af hensyn til plantesundheden og i overensstemmelse med forordning (EU) 2016/2031 har foreskrevet kemisk behandling af alle sorter og heterogent materiale af en bestemt art i det område, hvor planteformeringsmaterialet skal anvendes.
                                    Hvis det ikkeøkologiske planteformeringsmateriale, der er behandlet med den i stk. 1 nævnte foreskrevne kemiske behandling, anvendes, er den parcel, hvor det behandlede planteformeringsmateriale vokser, omfattet af en omlægningsperiode, jf. punkt 1.7.3 og 1.7.4, hvis det er relevant.
                                 
                              
                                    1.8.5.4
                                 
                                 
                                    Tilladelsen til at anvende ikkeøkologisk planteformeringsmateriale skal indhentes, inden afgrøden sås eller plantes.
                                 
                              
                                    1.8.5.5
                                 
                                 
                                    Tilladelsen til at anvende ikkeøkologisk planteformeringsmateriale gives til individuelle brugere for én sæson ad gangen, og de kompetente myndigheder, kontrolmyndigheden eller det organ, der har ansvaret for tilladelser, anfører mængderne af det tilladte planteformeringsmateriale.«
                                 
                              
                  
                        (2)
                     
                     
                        Som punkt 1.8.5.6 og 1.8.5.7 indsættes:
                        
                                    »1.8.5.6.
                                 
                                 
                                    Medlemsstaternes kompetente myndigheder opretter en officiel liste over arter, underarter og sorter (eventuelt opdelt i grupper), for hvilke det er fastslået, at økologisk planteformeringsmateriale eller omlægningsplanteformeringsmateriale er tilgængeligt i tilstrækkelige mængder af de egnede sorter på deres område. Der udstedes ingen tilladelser i henhold til punkt 1.8.5.1 for de arter, underarter eller sorter på den berørte medlemsstats område, der er opført på listen, medmindre de er begrundet i et af de formål, der er nævnt i punkt 1.8.5.1, litra d). Hvis mængden eller kvaliteten af det økologiske planteformeringsmateriale eller omlægningsplanteformeringsmateriale, der er tilgængeligt for en art, underart eller sort på listen, som følge af usædvanlige omstændigheder viser sig at være utilstrækkelig eller uhensigtsmæssig, kan medlemsstaternes kompetente myndigheder fjerne en art, underart eller sort fra listen.
                                    Medlemsstaternes kompetente myndigheder ajourfører hvert år deres liste og gør denne liste offentligt tilgængelig.
                                    Senest den 30. juni hvert år og første gang senest den 30. juni 2022 fremsender medlemsstaternes kompetente myndigheder linket til det websted, hvor den ajourførte liste gøres offentligt tilgængelig, til Kommissionen og de øvrige medlemsstater. Kommissionen offentliggør links til de ajourførte nationale lister på et særligt websted.
                                 
                              
                                    1.8.5.7
                                 
                                 
                                    Uanset punkt 1.8.5.5 kan medlemsstaternes kompetente myndigheder hvert år give alle berørte erhvervsdrivende en generel tilladelse til brug af:
                                    
                                                a)
                                             
                                             
                                                en bestemt art eller underart, hvis og så længe ingen sort er registreret i den database, der er omhandlet i artikel 26, stk. 1, eller det system, der er omhandlet i artikel 26, stk. 2, litra a)
                                             
                                          
                                                b)
                                             
                                             
                                                en bestemt sort, hvis og så længe betingelserne i punkt 1.8.5.1, litra c), er opfyldt.
                                             
                                          Ved anvendelse af en generel tilladelse fører de erhvervsdrivende fortegnelser over den anvendte mængde, og den kompetente myndighed, der er ansvarlig for tilladelser, anfører de tilladte mængder af ikkeøkologisk planteformeringsmateriale.
                                    Medlemsstaternes kompetente myndigheder ajourfører hvert år listen over arter, underarter eller sorter, for hvilke der er udstedt en generel tilladelse, og gør denne liste offentligt tilgængelig.
                                    Senest den 30. juni hvert år og første gang senest den 30. juni 2022 fremsender medlemsstaternes kompetente myndigheder linket til det websted, hvor den ajourførte liste gøres offentligt tilgængelig, til Kommissionen og de øvrige medlemsstater. Kommissionen offentliggør links til de ajourførte nationale lister på et særligt websted.«